钦定古今图书集成/明伦汇编/闺媛典/第175卷 > 叶世仪妻李氏
## 钦定古今图书集成/明伦汇编/闺媛典/第175卷 > 叶世仪妻李氏

按《归善县志》：“李氏，叶世仪妻，河源李焘女也。焘总运
长芦时，仪父梦熊兵备永平，遂婚焉。氏有夙慧，幼授
《孝经》《列女传》，通晓大义。长益耆学，能文章，奉闺范惟
恪。及归世仪，未几而世仪病甚，氏为疏告天，请以身
代，仪竟没。氏欲从死，父母谕之曰：‘徒死何益？能事姑
立后，其节乃大。姑又曰：‘汝在，犹吾子也。汝死我必不
生’’。”乃强起事舅姑，立从孙为后，育子。承懽晨昏不去
姑侧，退则衔恤，进则怡怡。时有疾，诫侍者勿使夫人
知。后竟不起。为《遗书》戒嗣子置妆箧中。及没，其姑发
箧见焉，以付嗣子读之，闻者莫不泪下，时年二十五。